**ELŐTERJESZTÉS**

**Szombathely Megyei Jogú Város Közgyűlésének 2023. június 15-i ülésére**

**Javaslat Szombathely Megyei Jogú Város Önkormányzata tulajdonában lévő gazdasági társasággal kapcsolatos döntés meghozatalára**

A Tisztelt Közgyűlés 202/2023. (V.25.) Kgy. számú határozatában kifejezte azon szándékát, hogy a SZOMHULL Nonprofit Kft. – tekintettel arra, hogy a társaság működése okafogyottá válik – megszüntetésre kerüljön.

A Polgári Törvénykönyvről szóló 2013. évi V. törvény (a továbbiakban: Ptk.) tartalmazza a gazdasági társaságok egyesülésével kapcsolatos rendelkezéseket. A Ptk. 3:136. §-a lehetővé teszi, hogygazdasági társaság más gazdasági társasággal egyesüljön. A Ptk. 3:44. § (1) bekezdése értelmében a jogi személy más jogi személyekkel összeolvadás vagy beolvadás útján egyesülhet. Összeolvadásnál az összeolvadó jogi személyek megszűnnek, és új jogi személy jön létre általános jogutódlás mellett. Beolvadásnál a beolvadó jogi személy szűnik meg, általános jogutódja az egyesülésben részt vevő másik jogi személy.

A Ptk. 3:44. § (2) bekezdése úgy rendelkezik, hogy ha az egyesülésben részt vevő jogi személyek mindegyike határoz az egyesülés kezdeményezéséről, az ügyvezetéseik kötelesek az átalakulási tervnek megfelelő tartalommal közös egyesülési tervet készíteni, amelynek tartalmaznia kell valamennyi részt vevő jogi személy vagyonmérleg-tervezetét, valamint az egyesüléssel létrejövő jogi személy nyitó vagyonmérleg-tervezetét. A (3) bekezdés rendelkezik arról, hogy az egyesülésben részt vevő jogi személyek az egyesülési terv elfogadásáról külön-külön döntenek. Az egyesülési tervet akkor kell elfogadottnak tekinteni, ha azt az egyesülésben részt vevő valamennyi jogi személy elfogadta.

Fentiekre tekintettel javasolom, hogy az egyesülés a SZOMHULL Szombathelyi Hulladékgazdálkodási Közszolgáltató Nonprofit Kft. SZOVA Szombathelyi Vagyonhasznosító és Városgazdálkodási Nonprofit Zrt.-be történő beolvadásával valósuljon meg.

Összegezve a fenti rendelkezéseket, a gazdasági társaságok beolvadással történő egyesülése két lépésben valósulhat meg.

A Tisztelt Közgyűlésnek és a SZOMHULL Nkft. taggyűlésének első lépésben arról kell döntenie, hogy elhatározza a gazdasági társaságok beolvadással történő egyesülését 2023. december 31-i fordulónappal, azaz 2024. január 1. napjától, továbbá felkéri a társaságok ügyvezetéseit közös egyesülési terv készítésére, amely tartalmazza a résztvevő gazdasági társaságok vagyonmérleg-tervezeteit, valamint a továbbműködő gazdasági társaság vagyonmérleg-tervezetét 2023. június 30-i fordulónappal.

A Közgyűlés és a taggyűlés a vagyonmérleg-tervezet elkészítését követően a 2023. szeptemberi ülésén tárgyalja az egyesülési tervet, illetve a vagyonmérleg-tervezetet, illetve elhatározza a vagyonmérleg 2023. december 31-i fordulónappal történő elkészítését. A vagyonmérleg-tervezet elfogadását, illetve a létesítő okirat aláírását követő nyolc napon belül a társaság köteles erről a Cégközlönyben közlemény közzétételét kezdeményezni, amelyet két egymást követő lapszámban kell közzétenni. Ezt követi a cégbírósági eljárás, illetve a változások átvezetése.

Az egyesülés eredményeként 2024. január 1. napjától a SZOMHULL Szombathelyi Hulladékgazdálkodási Közszolgáltató Nonprofit Kft. a SZOVA Szombathelyi Vagyonhasznosító és Városgazdálkodási Nonprofit Zrt.-be beolvadva működik tovább, a Zrt. a Kft. általános jogutódja lesz.

Bár az egyesülés időpontjában a Kft. már nem fog hulladékgazdálkodási közszolgáltatási feladatot ellátni, ennek ellenére 2023. május 23-án írásban kerestem meg Lantos Csaba energiaügyi minisztert a tervezett egyesüléssel kapcsolatban, válasz az előterjesztés elkészítéséig nem érkezett.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2023. június 6.**

 **/: Dr. Nemény András :/**

**HATÁROZATI JAVASLAT**

**……../2023. (VI.15.) Kgy. számú határozat**

1. Szombathely Megyei Jogú Város Közgyűlése úgy határoz és javasolja a SZOMHULL Nonprofit Kft. taggyűlésének, hogy a SZOMHULL Szombathelyi Hulladékgazdálkodási Közszolgáltató Nonprofit Kft. és a SZOVA Szombathelyi Vagyonhasznosító és Városgazdálkodási Nonprofit Zrt. a Ptk. 3:44. § (1) bekezdése alapján 2024. január 1. napjával egyesüljön olyan módon, hogy a SZOMHULL Nonprofit Kft. a SZOVA Nonprofit Zrt.-be beolvad.
2. A Közgyűlés felkéri az egyesülésben részt vevő gazdasági társaságok ügyvezetőit, hogy a Ptk. 3:44. § (2) bekezdésében meghatározott közös egyesülési tervet – amely tartalmazza az egyesülési szerződést, az átvevő gazdasági társaság alapító okirat tervezetét, valamennyi részt vevő (beolvadó és átvevő) jogi személy vagyonmérleg-tervezetét és vagyonleltár-tervezetét 2023. június 30-i fordulónappal, az egyesülés utáni jogi személy nyitó vagyonmérleg-tervezetét és vagyonleltár-tervezetét – a Közgyűlés 2022. szeptemberi ülésére készítsék el.

**Felelős:** Dr. Nemény András polgármester

 Dr. László Győző alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője

 Kalmár Ervin, a Városüzemeltetési Osztály vezetője

 Kovács Cecília, a SZOVA Nonprofit Zrt. vezérigazgatója

 Taoufik Roland, a SZOMHULL Nonprofit Kft. ügyvezetője)

**Határidő:** 1. pont: azonnal

2. pont: 2023. szeptemberi Közgyűlés